Die debat oor ’n morele kode vir Suid-Afrika wat deur pres. Jacob Zuma geïnisieer is, gaan bes moontlik gedryf word deur ’n intergeloofsgroep wat ’n sterk verbintenis met die ANC het, maar waarin nie een van die land se vernaamste godsdiensforums dien nie.
In kerkkringe is dié verwikkeling bestempel as ’n ernstige gevaar vir die betrekkinge tussen kerk en staat.
Die NILC is in Julie verlede jaar gestig as ’n organisasie wat uit meer as 20 senior leiers van verskeie geloofsformasies bestaan.
’n Ingeligte wat op voorwaarde van anonimiteit gepraat het, het aan Die Burger gesê die NILC is in wese ’n skynorganisasie wat hom voordoen as ’n liggaam wat namens alle godsdiensgroepe praat.
Die SARK het verlede jaar, nadat dit rugbaar geword het dat die NILC met Zuma vergader het, in ’n verklaring gesê die SARK is nooit genader oor die sameroeping van die NILC nie.
Die Burger het betroubaar verneem dat die NILC juis gestig is omdat die SARK nie gehoor wou gee aan versoeke van die ANC om ’n alliansievennoot van die regerende party te word nie.
Die NILC het vroeër vandeesmaand vir Zuma in die bresse getree toe dit rugbaar geword het dat hy ’n buite-egtelike kind het. In ’n verklaring het dié organisasie gevra dat Suid-Afrikaners Zuma “vergewe en aanbeweeg”.